|  |  |
| --- | --- |
|  |  **SCR****Specialcenter Roskilde** |

**Bestyrelsesmøde for SCR Kommunikation**

Den 30. oktober 2023 kl. 16.00-18.00

**Referat**

**Mødet blev afholdt i mødelokalet i kælderen på Elisagårdsvej**

**Til stede:** Lisbeth Jensen, Birgitte Baktoft, Eskild Petersen, Karen Munk, Nils Bo Hermansen, Birthe K.Vinner Nielsen, Ditte Søbæk Johansen, Anders Fransson og Gitte Pedersen (referent),

**Afbud:** Maria Kongsaa

**Ad 1. Godkendelse af dagsorden.**

Dagsorden godkendt.

**Ad 2. Faglig præsentation.**

*Belysningsprojekt ved synskonsulent Kamilla Ardahl Knakkergaard*

Synskonsulent Kamilla Ardahl Knakkergaard fortalte om belysningsprojektet N-Lited, som er et projekt med CSU Slagelse som tovholder. Vi var også inde og se det nye rum, der er blevet indrettet som lyslaboratorium.

**Ad 3. Økonomi**

*Gennemgang af prognose (tidligere udsendt)*

Der var inden mødet fremsendt en oversigt over det forventede forbrug for år 2023, og det forventes at ramme et mindre overskud pr. 31.12.2023.

Bestyrelsen tager prognosen til efterretning.

**Ad 4. Meddelelser fra ledelsen***Eskild og Gitte fortæller om aktuelle og forestående forhold på SCR Kommunikation, herunder….*

1. *Dyskalkuli, ændret ansvar for studerende*Eskild fortæller, at der i mange år har været et tilbud til borgere med dyskalkuli (talblindhed). Det viser sig med nuværende lovgivning, at det for studerendes vedkommende er undervisningsstedet, som skal sørge for ydelsen til borgeren. Det vil løsgøre resurser på Kommunikation til nedsættelse af ventelister.
2. *Høreapparater, samarbejde med Region Sjælland*Eskild fortæller, at der har været møde mellem regionens kommunikationscentre og HøreCenter Sjælland omhandlende justeringsopgaven, som SCR Kommunikation samt de tre andre kommunikationscentre løser for Region Sjælland.
Det blev aftalt på mødet, at den rapporteringsmodel, som SCR Kommunikation benytter som tilbagemelding til Region Sjælland, fungerer fint.
3. *SCR’s motivationskonference*Den nyligt afholdte interne motivationskonference på Comwell i Roskilde – Eskild foreslår, at punktet uddybes af Karen og Ditte.
4. *Ventetid*Gitte fortæller, hvordan ventelisterne er i de forskellige teams nu:
Psykiatri: 3 måneder – evt. lidt længere, hvis der lige er startet hold

Syn (optiker): 6-7 uger

Syn (synskonsulent): 6- 8 uger

Høre: 2 mdr. i gennemsnit – Træffetid kortere

Stemme: 3 mdr., Parkinson borgere prioriteres (og er i vækst)

Hjerne: 2-3 uger

IKT: 2-3 uger – ALS-sager betragtes som akut-sager og kan komme til inden for max et par dage

Alle nye sager oprettes med det samme af sekretariatet, og sagerne visiteres derefter i fag-teamet.

**Ad 5. Meddelelser fra byråd**

Birgitte Baktoft fortæller, at der ikke er sket voldsomt meget siden sidst. Skole-Børne udvalget tager i næste uge på ekskursion til Norge for at få inspiration til emnet ’inklusion i folkeskolen’.

**Ad 6. Meddelelser fra organisationer og brugere**

Birthe fortæller, at der ikke har været så meget siden sidst.

Lisbeth fortæller, at Seniorhøjskolen på Holbækvej for blinde- og svagtseende ikke længere fungerer som hidtil. Der er nu også kommet andre tilbud til matriklen, som gør, at det ikke fungerer ret godt. Der er også forsvundet noget af tilbuddene til blinde- og svagtseende. Der er heller ikke længere kørselsmulighed for deltagerne til mandagsklubben grundet det nylige udbud og hensynet til køre-hviletider til chaufførerne mv.

Anders fortæller, at på landsmødet i sommer blev Anders genvalgt som næstformand. Foreningen har skiftet navn og hedder nu Døvblinde Danmark.

Vedr. udbud og tolkeaftaler. Der har været problemer med udbuddet, som nu skal gå om.

Nils Bo fortæller, at det i Køge Kommune DH er blevet vedtaget, at der ansættes en borgerrådgiver på prøve.

Lille debat om emnet.

**Ad 7. Meddelelser fra medarbejdere**

Ditte og Karen fortæller, at de to dage på Comwell i september handlede om motivation. Det var en rigtig god oplevelse, og der var opfølgning på personalemødet i tirsdags.

Der var tre oplægsholdere: Malene A.B. Andersen om ’Den motiverende samtale’, Rikke Kjeldgaard om ’ACT’ og Iben Ljungman om ’Systemisk og narrativ metode’.

Fx Malene, at øve sig i at være ’lige’ glad for at blive mere opmærksom på, hvad det er, der driver borgeren, og at det ikke er underviserens undervisningsambitioner, der sætter rammen for undervisningen.

Rikke, at funktionsnedsættelse er et vilkår. Fx ens egen talemåde: ”jeg vil gerne tale, men jeg stammer” – Rikke’s pointe her er, at ordet *men* udskiftes med ordet *og*. Det giver en større energi for borgeren, og er ikke med til at forstærke forhindringer.

Iben fortalte blandet andet om, at man går fra forskellige perspektiver, som ekspert til facilitator, i mødet med borgeren.

Karen fortæller, at vi har fået to nye kolleger, og det går fint. Ditte supplerer, at der altid er en god introplan for nye kolleger, og vi har nu også indført en mentorordning for nye medarbejdere med månedlige samtaler.

**Ad 8. Eventuelt**

Birthe fortæller, at hun har udgivet en ny bog, som handler om nogle travle nisser. Bogen har også opskrifter, historiefortælling, musik og flotte illustrationer.

Der har været et event i Jyllinge i forbindelse med bogen, og der er også et event i vente på Roskilde bibliotek. Der er også udstilling af bogen på RO’s Torv. Bogen henvender sig til børn på 3-8 år.

Forslag om, at bestyrelsesmødet d. 11. december bliver uden faglig præsentation.

**Næste bestyrelsesmøde er mandag d. 11. december 2023 kl. 16-18 på Elisagårdsvej med efterfølgende julefrokost her på Elisagårdsvej.**

Kommende møder i 2023:

* Mandag d. 11. december (+ julefrokost)

… alle kl. 16-18